Ангела Меркел - pictures
федерален канцлер на Германия
През последните години сп. "Форбс" неизменно провъзгласява германския канцлер Ангела Меркел за жената с най-много власт в света. Първата политическа звезда от бившата ГДР след обединението на Германия, както я определя списанието, е наречена също "гръбнак" и "архитект" на 28-членния ЕС, чийто брутен вътрешен продукт (БВП) се изчислява на трилиони долари.
Лидерката на Християндемократичния съюз (ХДС) е начело на федералната република от 2005 г. насам, като по-рано, през 90-те, е била в правителството на своя политически ментор Хелмут Кол като министър на екологията и ядрената безопасност и на жените и младежта.
Родена е в Хамбург, Западна Германия, на 17 юли 1954 г., но скоро след това баща й, протестантски пастор, се мести на работа в ГДР заедно със семейството си.
Тя завършва физика в Лайпциг, получава докторска степен по квантова химия и се занимава с научна работа, а през 1989 г. влиза в политиката и на следващата година става депутатка в Бундестага.
На парламентарния вот за Бундестаг през септември 2017 е преизбрана за четвърти мандат.
Моминското й име е Кеснер, а настоящата й фамилия е от нейния първи брак (1977-82 г.) с колегата физик Улрих Меркел. От 1998 г. е омъжена повторно за професора по химия Йоахим Зауер. Няма деца.
Меркел срещу Шулц в изборите на 24 септември 2017 г.
Ангела Меркел срещу Мартин Шулц в изборите на 24 септември 2017 г. - първата страница на в. "Билд" в деня преди парламентарния вот в Германия сравнява лидерите на основните политически сили във федералната република.
Вторият ден от срещата на Г-20 в Хамбург
8 юли 2017 г. - Германският канцлер Ангела Меркел с двама от ВИП гостите си: френският президент Еманюел Макрон (крайният вляво) и руският държавен глава Владимир Путин, във втория ден от срещата на лидерите от Г-20 в Хамбург.
Г20 в Хамбург: Ангела Меркел и Владимир Путин
Ангела Меркел и Владимир Петин по време на дискусиите между лидерите на Г20 в Хамбург, 7 юли 2017 г.
Г20 в Хамбург: Ангела Меркел и Еманюел Макрон
Ангела Меркел и Еманюел Макрон по време на дискусиите между лидерите на Г20 в Хамбург, 8 юли 2017 г.
Г20 в Хамбург: Ангела Меркел и Доналд Тръмп
Ангела Меркел и Доналд Тръмп по време на дискусиите между лидерите на Г20 в Хамбург, 8 юли 2017 г.
Лидерите на Г20 около кръглата маса
Лидерите на Г20 около кръглата маса в първия ден от срещата на високо равнище в Хамбург, 7-8 юли 2017 г. На първия ред от ляво на дясно са британският премиер Тереза Мей, американският президент Доналд Тръмп, германският канцлер Ангела Меркел и президентът на Китай, Си Дзинпин.
Семейният портрет на Г-20
7 юли 2017 г. - Лидерите на ЕС Жан-Клод Юнкер и Доналд Туск сред държавните и правителствени ръководители на страните от групата на 20-те (САЩ, Канада, Австралия, Саудитска Арабия, Русия, Турция, Германия, Франция, Италия, Великобритания, Индия, Китай, Индонезия, Южна Корея, Япония, Мексико, Аржентина, Бразилия, ЮАР), чиято 12-а среща на високо равнище започна в Хамбург.
"Симпатични дипломати"
5 юли 2017 г. - Лично китайският президент Си Дзинпин дойде да открие новата зала на пандите в зоопарка на Берлин. Двойката Дзяо Цин и Мън Мън, от която се очаква да роди потомство, пристигнаха преди броени дни и ще останат в германската столица 15 години, а германският канцлер Ангела Меркел ги определи като "симпатични дипломати".
Доналд Тръмп разговаря с Ангела Меркел
Доналд Тръмп разговаря с Ангела Меркел след пристигането си за срещата на Г-20 в Хамбург, 6 юли 2017 г.
Клинтън, Меркел, Макрон
Германският канцлер Ангела Меркел седи на първия ред за траурната церемония пред ковчега с тленните останки на предшественика й Хелмут Кол в пленарната зала на Европейския парламент в Страсбург, 1 юли 2017 г., редом с експрезидента на САЩ Бил Клинтън (вляво) и новия френски държавен глава Еманюел Макрон.
Ангела Меркел на Европейски съвет в Брюксел
Ангела Меркел в зелено на Европейския съвет в Брюксел, 22-23 юни 2017 г.
Къс от Берлинската стена в централата на НАТО в Брюксел
Германският канцлер Ангела Меркел открива паметник - къс от Берлинската стена - в централата на НАТО в Брюксел заедно с генералния секретар на пакта Столтенберг, 25 май 2017 г.
Бойко Борисов при Ангела Меркел
Премиерът Бойко Борисов при посрещането си от германския канцлер Ангела Меркел в Берлин, 7 юни 2017 г.
Лидерите от Г7 около кръглата маса в Таормина
Лидерите на ЕС и седемте най-развити държави в света - САЩ, Германия, Франция, Италия, Япония, Великобритания и Канада около кръглата маса по време на двудневната среща на върха в Таормина, Сицилия, 26-27 май 2017 г.
Семейната снимка на лидерите от Г7
Семейната снимка на лидерите от Г7 от срещата им в Таормина, Сицилия, на 26-27 май 2017 г. От ляво на дясно: председателят на Европейския съвет Доналд Туск, канадският премиер Джъстин Трюдо, германският канцлер Ангела Меркел, президентът на САЩ Доналд Тръмп, италианският им домакин - премиерът Паоло Джентилони, френският президент Еманюел Макрон, японският премиер Шиндзо Абе, британската министър-председателка Тереза Мей и председателят на ЕК Жан-Клод Юнкер.
Лидерите от Г7 слушат Меркел
Лидерите на държавите от Г7, сред които американският президент Доналд Тръмп, френският му колега Еманюел Макрон и председателят на ЕК Жан-Клод Юнкер, разговарят с германския канцлер Ангела Меркел по време на срещата на високо равнище в Таормина, Сицилия, на 26-27 май 2017 г., докато канадският премиер Джъстин Трюдо наблюдава авиошоуто, организирано за тях от италианските домакини.
Новоизбраният френски президент и германският канцлер на двустранна среща за бъдещето на ЕС, 15 май 2017 г.
Ангела Меркел и Румен Радев
В рамките на неформалната среща на лидерите от ЕС в Малта, 3 февруари 2017 г., президентът Румен Радев разговаря с германския канцлер Ангела Меркел, която му пожелала успех в отговорната мисия като български държавен глава. Двамата обсъдили и предстоящото му посещение във Федералната република.
Меркел в първия немски брой на "Шарли Ебдо"
1 декември 2016 г. - Германският канцлер Ангела Меркел е лице на първия немски брой на френския сатиричен вестник "Шарли Ебдо". Карикатурата я изобразява като фолксваген, за който автомонтьорът коментира: "С нов ауспух ще изкара още четири години".
Ангела Меркел посреща Бойко Борисов
Топъл поздрав между германския канцлер Ангела Меркел и българския премиер Бойко Борисов, 28 август 2016 г.
Срещата на Г-7 в Япония
27 май 2016 г. - Лидерите от Г-7 и ЕС на срещата на върха в Исе-Шима, Япония. От ляво на дясно: Матео Ренци (Италия), Жан-Клод Юнкер (ЕК), Франсоа Оланд (Франция), Джъстин Трюдо (Канада), Ангела Меркел (Германия), Барак Обама (САЩ), Шиндзо Абе (Япония), Доналд Туск (ЕС) и Дейвид Камерън (Великобритания).
Обама и Меркел във виртуалната реалност
26 април 2016 г. - По време на визитата си в Германия US президентът Барак Обама посети заедно с канцлера Ангела Меркел панаира в Хановер, където пребиваваха и във виртуалната реалност с 3D камерата на ifm. На най-голямото индустриално изложение в света от 24 до 28 април участваха 5000 фирми от 70 държави, а САЩ бяха фокусна страна партньор.
Борисов и Меркел разговарят в Брюксел
17 декември 2015 г. - Премиерът Бойко Борисов проведе работна среща с германския канцлер Ангела Меркел в Брюксел, преди срещата на Европейския съвет. Сред обсъжданите теми е било и развитието на проекта за газов хъб "Балкан".
Ангела Меркел на извънредна среща в Брюксел по бежанската криза
Ангела Меркел на извънредна среща в Брюксел с лидерите на балканските държави по пътя на бежанската вълна, 25 октомври 2015 г.
Ципрас и Меркел разговарят зад гърба на Борисов
Бойко Борисов, зад когото разговарят гръцкият му колега Алексис Ципрас и германската канцлерка Ангела Меркел, на извънредната среща на върха в Брюксел, 25 октомври 2015 г.
Германският канцлер Ангела Меркел, френският президент Франсоа Оланд и гръцкият премиер Алексис Ципрас на срещата на върха в Брюксел между държавите от еврозоната, 12 юли 2015 г.
Алексис Ципрас с тесен кръг евролидери
20 март 2015 г. - Гръцкият премиер Алексис Ципрас около по-малка маса в Брюксел с отбран кръг евролидери: председателите на Европейската комисия Жан-Клод Юнкер, на Европейския съвет Доналд Туск, и на Еврогрупата Йерун Дейселблум, германския канцлер Ангела Меркел, френския президент Франсоа Оланд и ръководителя на Европейската централна банка Марио Драги.
Ангела Меркел на форума в Давос
Германският канцлер Ангела Меркел като оратор по темата "Глобалните отговорности в дигиталната епоха" в рамките на Световния икономически форум в Давос 22 януари 2015 г.
Обама с европейски лидери
Барак Обама с лидерите от ЕС на срещата на Г-20 в Австралия, 15 ноември 2014 г.: испанският премиер Мариано Рахой, френският президент Франсоа Оланд, британският министър-председател Дейвид Камерън, германският канцлер Ангела Меркел и председателят на Европейската комисия Жан-Клод Юнкер.
Меркел и Обама на срещата на Г-20
Ангела Меркел и Барак Обама разговарят по време на срещата на лидерите на страните от Г-20 в Австралия, 15 ноември 2014 г.
Росен Плевнелиев и Ангела Меркел
Росен Плевнелиев разговаря с германския канцлер Ангела Меркел по време на Европейския съвет в Брюксел, 24 октомври 2014 г. Преди началото на деловата работа във втория ден от срещата двамата дълго обсъждаха - първо сами, а после и с други лидери - написаното на лист хартия, който накрая Плевнелиев прибра. Президентът каза, че това е част от личната и неформална фаза на съвета и не даде подробности за съдържанието на листа, съобщи БНТ.
Ангела Меркел с шампионите от Бразилия 2014
Ангела Меркел, която изгледа финала на световното по футбол от трибуните на стадион "Маракана", 13 юли 2014 г., се снима за спомен с играчите от бундестима и купата на ФИФА след мача за световната футболна титла.
Ангела Меркел и президентът Гаук във ВИП ложата на "Маракана"
Ангела Меркел, с диоптрични очила, и президентът на Федералната република Йоахим Гаук се снимат за спомен във ВИП ложата на стадион "Маракана" в Рио де Жанейро, пред терена, където по-късно отборът на Германия ще спечели четвъртата си титла от световно първенство, 13 юли 2014 г.
Ангела Меркел в "селфи" с купата и Лукас Подолски
Макар да не бе сред успешните играчи от своя отбор и прекара повечето време на резервната скамейка, германският нападател Лукас Подолски публикува във "Фейсбук" свой автопортрет със световната купа и канцлерката Ангела Меркел след триумфа на бундестима във финала на мондиал 2014 на стадион "Маракана" в Рио де Жанейро, Бразилия, 13 юли.
Бундестимът с купата и златните медали от Бразилия 2014
Бундестимът и националният селекционер Йоахим Льов ликуват с купата на ФИФА и златните медали от световното по футбол в Бразилия, 13 юли 2014 г., след като надиграха във финалния мач с 1:0 (гол на Марио Гьоце в 113-ата мин.) отбора на Аржентина. На трибуната вдясно от победителите са още президентката на страната домакин Дилма Русеф, германският й колега Йоахим Гаук и канцлерът Ангела Меркел.
Ангела Меркел в съблекалнята на бундестима
С червено сако и бял панталон, Ангела Меркел изгледа мача от трибуните, а след това се снима за спомен в съблекалните с германския национален отбор по футбол след победата им над Португалия с 4:0 на стадион "Арена Фонте Нова" в Салвадор, Бразилия, 16 юни 2014 г.
Ангела Меркел в Брюксел
Германският федерален канцлер Ангела Меркел в Брюксел, на неформална вечеря с правителствените ръководители на държавите от ЕС след изборите за Европейски парламент, 27 май 2014 г. Ден по-късно сп. "Форбс" я провъзгласи за пореден път за най-могъщата жена в света.
Ангела Меркел на опера с мъжа си
Германската канцлерка Ангела Меркел и вторият й съпруг Йоахим Зауер на премиерата на операта "Жената без сянка" от Рихард Щраус на фестивала в Залцбург, Австрия, 29 юли 2011 г. Разгледай още кадри от фотоалбума й
Две от най-могъщите жени
Две от най-могъщите жени в света: германската канцлерка Ангела Меркел и шефката на Международния валутен фонд (МВФ) Кристин Лагард на среща в Берлин в началото на 2012 г.
Ангела Меркел в ден на отворени врати
Ангела Меркел позира за снимка в деня на отворените врати в германското канцлерство (Bundeskanzleramt) в Берлин, 22 август 2010 г., приело 150 хил. посетители на тази дата
Ангела Меркел във вечерна рокля
Ангела Меркел във вечерна рокля на премиерата на операта "Парсифал" от Рихард Вагнер на фестивала в Байройт, 25 юли 2008 г.
Евро 2012: Аплаузи от Ангела Меркел
Германският канцлер Ангела Меркел аплодира своя национален отбор, спечелил срещу Гърция с 4:2 във втория четвъртфинален мач от европейското по футбол, Гданск, 22 юни 2012 г.
Евро 2012: Ангела Меркел на мач
Германският канцлер Ангела Меркел бе на Общинския стадион в Гданск за победата на бундестима срещу Гърция с 4:2 в четвъртфиналния мач от европейското по футбол, 22 юни 2012 г.
Световни лидери гледат футбол
Дейвид Камерън, Барак Обама, Ангела Меркел, Жозе Мануел Барозу, Франсоа Оланд гледат финала на Шампионската лига между "Челси" и "Байерн" (Мюнхен) по време на срещата на Г8 в Кемп Дейвид, САЩ, 19 май 2012 г.
Ангела Меркел на CeBIT 2012
Германската канцлерка Ангела Меркел гледа през микроскоп по време на онкологична презентация на щанда на SAP в първия ден от технологичното изложение CeBIT в Хановер, Германия, 6 март 2012 г.
Бойко Борисов разговаря с германския канцлер Ангела Меркел с помощта на преводач в канцлерството в Берлин, 18 януари 2012 г.
Бойко Борисов в канцлерството в Берлин
Смартфони и политика
И политиците трябва да са в час с високите технологии - германската канцлерка Ангела Меркел и министърът на икономиката пишат съобщения на своите смартфони, докато слушат дебатите в Бундестага за дълговата криза в еврозоната, 2 декември 2011 г.
Обръщение към нацията от Ангела Меркел
Ангела Меркел след записа на новогодишното си обръщение на 30 декември 2011 г. в Берлин.
Саркози и Меркел след среща с гръцкия премиер
Никола Саркози и Ангела Меркел след разговори с гръцкия премиер на срещата на Г-20 в Кан, 2 ноември 2011 г.
На чай у най-могъщата жена
Ангела Меркел, провъзгласена за шести път от сп. "Форбс" за жената с най-много власт в света, пие чай с британския си колега Дейвид Камерън в канцлерството в Берлин, 7 юни 2012 г., след участието им в тв дискусия със 100 студенти за бъдещето на Германия.
Ангела Меркел в Белия дом
Ангела Меркел позира за снимка преди прием в нейна чест, даван в Белия дом във Вашингтон, 7 юни 2011 г. Тя бе първият европейски лидер, посетил Барак Обама след встъпването му в длъжност.
Ангела Меркел през 2001 г.
Ангела Меркел на конгрес на партията си Християндемократичен съюз (ХДС) с лидера на сродния Християнсоциалния съюз (ХСС), баварссия премиер Едмунд Щокер, 4 декември 2001 г., Дрезден
Ангела Меркел пуска "Северен поток"
Ангела Меркел, нейните европейски колеги и руският президент Дмитрий Медведев дават символично начало на газопровода "Северен поток", 8 ноември 2011 г.
Ангела Меркел, преди да стане канцлер
Ангела Меркел при преизбирането й за партиен лидер от конгреса на Християндемократичния съюз в края на 2004-та, близо година преди да оглави германското правителство като федерален канцлер
Ангела Меркел отива в Бундестага
Ангела Меркел отива в Бундестага в Берлин за заседание, на което депутатите трябва да гласуват повече средства за Европейския фонд за финансова стабилност (EFSF), 29 септември 2011 г.
Ангела Меркел посреща колежка
Ангела Меркел посреща във федералното канцлерство в Берлин, 18 юли 2012 г., тайландската министър-председателка Инглук Шинаватра, първата жена премиер в Азия на дебютна визита в Европа
Ангела Меркел - най-могъщата жена в света
Ангела Меркел на дискусия с жителите на Хайделберг на тема "образование", 14 май 2012 г. И през тази година германският канцлер е начело в Топ 100 на сп. "Форбс" с най-могъщите жени в света, като изпреварва Хилари Клинтън и Дилма Русеф.
Ангела Меркел говори пред медиите в Берлин
Ангела Меркел пред медиите в Берлин след разговори с френския президент Никола Саркози за дълговата криза в Европа, 9 октомври 2011 г.
Ангела Меркел на заседание на кабинета
Ангела Меркел пристига за седмичното заседание на германското правителство в Берлин, 31 август 2011 г. Канцлерката е номер 1 в класацията на сп. "Форбс" с най-могъщите жени в света през 2006, 2007, 2008, 2009, 2011 и 2012 г.